Diari Oficial de la Generalitat Valenciana


Sumari del DOGV 9962, del 22-10-2024 (2024/10453)

ORDE 5/2024, de 7 d'octubre, de la Conselleria de Justícia i Interior, per la qual s'establix el programa de formació per a l'habilitació com a bussejador o bussejadora de rescat amb finalitats de servici públic de personal bomber professional dels Servicis de Prevenció, Extinció d'Incendis i Salvament de les administracions públiques de la Comunitat Valenciana
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/10/07/5/dof/vci/html**

### Dades del document

Número de DOGV
:   9962

Data del DOGV
:   22-10-2024

Secció del DOGV
:   I. DISPOSICIONS GENERALS

Número del document
:   2024/10829

CVE
:   GSSA-I-1966-59417

Data del document
:   07-10-2024

Organisme emissor
:   Conselleria de Justícia i Interior

Tipus de document
:   Ordre

Descriptors 

:   * formació professional
    * lluita contra incendis

ÍNDEX

Preàmbul

Article 1. Aprovació del programa de formació

Article 2. Requisits del curs de formació

Article 3. Requisits per a la impartició del curs

Article 4. Requisits per a l’accés al curs

Article 5. Impartició dels cursos

Article 6. Proves d’habilitació

Disposicions addicionals:

Primera. Incidència en el pressupost de la Generalitat

Segona. Protecció de dades de caràcter personal

Tercera. Àmbit de la formació

Disposició transitòria única. Habilitació del personal integrant dels grups de busseig

Disposició derogatòria única. Derogació de normes

Disposicions finals:

Primera. Habilitació

Segona. Entrada en vigor

Annex 1: Títol, duració, objectius, programa i continguts del curs

Annex 2: Professorat. Infraestructura. Equipaments

Annex 3: Proves físiques

PREÀMBUL

La Generalitat, dins del seu àmbit competencial establit en l’Estatut d’Autonomia de la Comunitat Valenciana, té competència exclusiva en matèria de protecció civil i seguretat pública, tal com determina el seu article 49.3.14. En este marc competencial es va promulgar la Llei 13/2010, de 23 de novembre, de la Generalitat, de protecció civil i gestió d’emergències, l’objectiu de la qual és la regulació de les actuacions en esta matèria en l’àmbit de la Comunitat Valenciana.

Així mateix, segons el que establix l’Estatut d’Autonomia en l’article 49.1.16, té competència exclusiva en matèria d’aigües subterrànies i en matèria de busseig professional segons establix l’article 49.3.13.

La Llei 13/2010 establix que les diputacions provincials i els municipis exerciran les seues competències d’acord amb el que establix la legislació estatal i de la Comunitat Valenciana, i això, en matèria de protecció civil i emergències, es traduïx, entre d’altres, en la creació i el manteniment dels Servicis de Prevenció, Extinció d’Incendis i Salvament quan resulten obligats a fer-ho, i classifica els Servicis de Prevenció, Extinció d’Incendis i Salvament com a servicis essencials d’intervenció enfront d’emergències, determinant que l’estructura, el funcionament i l’organització d’estos servicis es regularà per llei.

Així, sobre la base de les competències estatutàries de la Generalitat i en compliment de la Llei 13/2010, es va aprovar la Llei 7/2011, d’1 d’abril, que regula en l’àmbit de la Comunitat Valenciana els Servicis de Prevenció, Extinció d’Incendis i Salvament.

A la Comunitat Valenciana, en estos moments, hi ha sis Servicis de Prevenció, Extinció d’Incendis i Salvament (SPEIS), tres d’estos, d’àmbit municipal, a Castelló, a València i a Alacant, i altres tres, d’àmbit provincial, constituïts amb la fórmula de consorci i dependents de les diputacions provincials de Castelló, de València i d’Alacant.

Així mateix, esta llei regula la formació que ha de rebre el personal d’estos servicis i que serà impartida per l’Institut Valencià de Seguretat Pública i Emergències (IVASPE).

El Reial decret 550/2020, de 2 de juny, pel qual es determinen les condicions de seguretat de les activitats de busseig, en l’article 1 definix l’objecte i l’àmbit aplicable d’este, i exclou de l’àmbit aplicable d’esta norma el busseig militar i el busseig per a fins de servici públic, que han de regular-se per les seues pròpies normes. En l’article 1.3 establix que la pràctica del busseig per a fins de servici públic es regix per les seues normes, que han respectar en tot cas els estàndards de seguretat en treballs subaquàtics per a servicis d’emergència.

La modalitat de busseig per a fins de servici públic la definix en l’article 3, com el que es du a terme per personal de l’Administració pública, excepte el referit al busseig militar, per al compliment d’eixos fins. En este tipus s’inclou el realitzat per les Forces i Cossos de Seguretat de l’Estat i els organismes dependents dels ministeris i de les administracions autonòmiques i locals.

Donades les competències en matèria de salvament assignades al personal bomber professional dels Servicis de Prevenció, Extinció d’Incendis i Salvament de les administracions públiques de la Comunitat Valenciana, es fa necessari aprovar una norma que establisca el programa de formació per a l’habilitació com a bussejador o bussejadora de rescat amb finalitats de servici públic per a este personal, i s’ajusta als principis de bona regulació establits en l’article 129 de la Llei 39/2015, d’1 d’octubre, del procediment administratiu comú de les administracions públiques.

En tal sentit, cal posar en relleu que el desenvolupament òptim de les polítiques de la Generalitat en matèria de protecció ciutadana, gestió d’emergències i coordinació dels Servicis de Prevenció d’Incendis i Salvament suposa un motiu d’interés general la consecució del qual en justifica l’acomodament als principis de necessitat i eficàcia, i és l’instrument més adequat per a aconseguir l’objectiu que proposa.

A més, no s’adopten mesures restrictives de drets, ja que tan sols es regulen els aspectes que s’han considerat imprescindibles per a establir el programa de formació per a l’habilitació com a bussejador o bussejadora de rescat, que dona compliment al principi de proporcionalitat.

Pel que fa al principi de seguretat jurídica, esta norma resulta coherent amb la resta de l’ordenament jurídic, en la mesura en què pretén crear un marc normatiu predictible i clar que oferisca certitud al personal operatiu dels SPEIS, a l’efecte d’obtindre el títol de bussejador o bussejadora de rescat amb finalitats de servici públic una vegada superats el curs i les proves corresponents.

Per la seua part, en aplicació del principi de transparència, s’ha garantit, en la tramitació, l’accés i la participació activa de la ciutadania mitjançant l’execució de les fases de consulta pública prèvia i l’audiència ciutadana.

A més, esta norma, respectant el principi d’eficiència, no suposa la introducció de càrregues administratives innecessàries, i estructura el curs habilitador de manera simple i senzilla.

Per tot el que s’ha dit anteriorment, a proposta de la persona titular de la Conselleria de Justícia i Interior, resultant justificada la seua necessitat i oportunitat per la persona titular de la Direcció de l’Agència Valenciana de Seguretat i Resposta a les Emergències (d’ara en avant, AVSRE), havent sigut informat favorablement per la Comissió de Coordinació dels Servicis de Prevenció, Extinció d’Incendis i Salvament de la Comunitat Valenciana, amb tots els informes preceptius sol·licitats, conforme amb el Consell Jurídic Consultiu, i fent ús de les atribucions conferides per l’article 28.e de la Llei 5/1983, de 30 de desembre, del Consell, així com del Decret 134/2023, de 10 d’agost, del Consell, d’aprovació del Reglament orgànic i funcional de la Conselleria de Justícia i Interior,

ORDENE

*Article 1. Objecte*

1. La present Orde té per objecte aprovar el programa de formació per a l'habilitació com a bussejador o bussejadora de rescat amb finalitats de servici públic de personal bomber professional dels Servicis de Prevenció, Extinció d’Incendis i Salvament de les administracions públiques de la Comunitat Valenciana, contingut en l’annex 1, referit al títol, duració, objectius, programa i continguts del curs; en l’annex 2, referit al professorat, infraestructura i equipament, i en l’annex 3, referit a les proves físiques per a la selecció de l’alumnat.

2. El títol de bussejador o bussejadora de rescat amb finalitats de servici públic dels Servicis de Prevenció, Extinció d’Incendis i Salvament de la Comunitat Valenciana s’obtindrà després de la superació successiva del curs i de les proves d’avaluació.

*Article 2. Requisits del curs de formació*

El curs per a l’obtenció d’esta habilitació haurà d’efectuar-se d’acord amb la denominació, duració, objectius i continguts que establix l’annex 1 d’esta orde.

*Article 3. Requisits per a la impartició del curs*

Per a impartir este curs haurà de disposar-se del professorat, de la infraestructura i de l’equipament que establix l’annex 2 d’esta orde.

*Article 4. Requisits per a l’accés al curs*

1. Per a accedir al curs l’alumnat haurà de ser personal operatiu dels SPEIS de la Comunitat Valenciana. Els requisits indispensables per a accedir al curs seran els següents:

a) Disposar de qualsevol titulació de busseig esportiva o professional.

b) Declaració d’aptitud en el reconeixement mèdic periòdic del programa de vigilància de la salut de l’SPEIS al qual pertanga. També serà vàlid un certificat de revisió mèdica que acredite una condició de salut vàlida per a la realització de les proves aquàtiques i subaquàtiques. Esta acreditació haurà d’haver sigut expedida en els últims 12 mesos.

c) Superar les proves físiques establides en l’annex 3 d’esta orde.

2. Una vegada confirmats els requisits i superades les proves d’accés es donarà prioritat a les peticions expresses de cada un dels SPEIS plantejades per qüestions operatives i organitzatives.

*Article 5. Impartició dels cursos*

1. L’IVASPE és l’òrgan encarregat de la programació i el seguiment d’estos cursos.

2. Una persona component de l’equip docent que impartisca el curs realitzarà les funcions de coordinació de l’equip docent i dirigirà les sessions d’avaluació de l’alumnat.

3. És responsabilitat de la persona coordinadora del curs:

a) Vetlar pel compliment de la normativa de seguretat vigent en matèria de busseig, així com del programa de vigilància de la salut i la seguretat dels SPEIS de la Comunitat Valenciana, i s’hauran de respectar, en tot cas, els estàndards de seguretat en treballs subaquàtics per a servicis d’emergència.

b) Activar els plans d’emergència i evacuació necessaris en cas d’accident.

c) Sol·licitar els permisos i les autoritzacions necessaris per a la realització del curs.

d) Revisar i controlar el bon estat, en tot moment, de tots els equips i el material del curs, així com el compliment de la normativa vigent en relació amb les revisions periòdiques dels equips i dels materials.

e) Comprovar que el personal instructor té la documentació en regla, especialment les qualificacions i els certificats mèdics.

f) Col·laborar amb l’IVASPE en el subministrament d’equips i instal·lacions, i facilitar, en cas necessari, el material que haja d’utilitzar-se en les labors formatives.

4. Així mateix, la persona coordinadora del curs és responsable de traslladar a l’IVASPE la llista de l'alumnat que haja superat el curs i que es presente a l’examen, amb les dades personals, el resultat final de l’avaluació de les activitats formatives teòriques i pràctiques, i l’assistència al curs.

5. No podran presentar-se a l’examen les persones aspirants que no hagen realitzat la totalitat de les pràctiques i que no hagen assistit almenys al 90 % de la formació teòrica.

6. L’IVASPE podrà inspeccionar, en qualsevol moment, el desenvolupament del curs amb la finalitat de comprovar que la formació i els recursos s’adapten a la normativa vigent i podrà suspendre el curs si esta s’incomplix.

*Article 6. Proves d’habilitació*

1. Les proves per a avaluar l’habilitació seran efectuades per l’IVASPE.

2. Podran presentar-se a les proves les persones aspirants que hagen superat el curs.

3. Les persones aspirants que superen les proves d’avaluació podran sol·licitar el títol de bussejador o bussejadora de rescat amb finalitats de servici públic dels Servicis de Prevenció, Extinció d’Incendis i Salvament de la Comunitat Valenciana.

DISPOSICIONS ADDICIONALS

*Primera. Incidència en el pressupost de la Generalitat*

Esta orde no suposa obligacions econòmiques per a la Generalitat. Seran, si és el cas, les resolucions successives per les quals s’efectuen les convocatòries periòdiques específiques dels cursos les que comportaran estes obligacions econòmiques que, en tot cas, es finançaran amb càrrec als pressupostos d’esta conselleria.

*Segona. Protecció de dades de caràcter personal*

1. L’entitat competent en matèria de selecció del personal dels Servicis de Prevenció, Extinció d’Incendis i Salvament de la Comunitat Valenciana és la responsable del tractament de dades de caràcter personal que comporta la gestió i la tramitació del procediment selectiu regulat en esta orde i, com a tal, actuarà conforme als principis, les mesures i les garanties regulats en la normativa vigent en matèria de protecció de dades. En conseqüència d’això, es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la pèrdua, la destrucció o el mal accidental d’esta, mitjançant l’aplicació de mesures tècniques o organitzatives apropiades, per a garantir la integritat i la confidencialitat de les dades.

2. En les convocatòries que es deriven d’esta norma s’inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

3. Així mateix, en el disseny dels formularis de sol·licitud de participació en el curs selectiu, en l’exigència d’aportació documental i en les publicacions i altres actes administratius, les dades personals seran adequades, pertinents i limitades al que siga necessari en relació amb els fins per als quals són tractades.

*Tercera. Àmbit de la formació*

La formació que es regula en la present orde no substituïx la formació en matèria de prevenció de riscos laborals a la qual es referix l’article 19 de la Llei 31/1995, de prevenció de riscos laborals.

DISPOSICIÓ TRANSITÒRIA

*Única. Habilitació del personal integrant dels grups de busseig*

A les persones integrants dels grups de busseig dels SPEIS de la Comunitat, en la data d’aprovació d’esta Orde, se’ls considerarà persones habilitades i se’ls expedirà el certificat corresponent.

DISPOSICIÓ DEROGATÒRIA

*Única. Derogació de normes*

Queden derogades totes les disposicions, del mateix rang o inferior, en allò que contradiguen o s’oposen al que disposa esta norma.

DISPOSICIONS FINALS

*Primera. Habilitació*

La Direcció de l’AVSRE podrà dictar totes les instruccions de caràcter intern i organitzatiu que siguen necessàries perquè s’adopten les mesures necessàries per a l’aplicació d’esta orde i de les convocatòries corresponents.

*Segona. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

València, 7 d´octubre de 2024

Salomé Pradas Ten

La consellera de Justícia i Interior.

ANNEX 1

*Títol, duració, objectius, programa i continguts del curs*

*Primer. Denominació del curs*

Curs d’habilitació com a bussejador o bussejadora de rescat amb finalitats de servici públic per a personal bomber professional dels Servicis de Prevenció, Extinció d’Incendis i Salvament de les administracions públiques de la Comunitat Valenciana.

*Segon. Duració*

80 hores lectives.

*Tercer. Objectiu general del curs*

Habilitar personal dels SPEIS perquè puga exercir, en el marc de les competències que tinga en matèria de salvament, com a bussejador o bussejadora de rescat amb finalitats de servici públic a la Comunitat Valenciana, complint el Reial decret 550/2020, de 2 de juny, pel qual es determinen les condicions de seguretat de les activitats de busseig.

*Quart. Objectius específics*

a) Disposar d’un nivell de formació teorico-pràctic suficient per a la realització, amb la màxima seguretat, de rescats en medis aquàtics.

b) Planificar i realitzar de manera segura i competent intervencions de busseig de rescat.

c) Treballar en equip.

d) Prestar primers auxilis.

*Quint. Programa i continguts*

1. Tècniques de submarinisme i rescats subaquàtics

1.1. Estandardització d’equipament, materials, sistemes i procediments

1.2. Tècniques de busseig avançat

1.3. Manteniment bàsic de l’equip de busseig individual

1.4. Busques (de vehicles, de persones ofegades, altres)

1.5. Reflotaments (amb globus, amb grues, altres)

2. Rescat en superfície avançat

2.1. En la mar

2.2. En aigües interiors

2.3. En aigües braves

3. Seguretat en les intervencions

3.1. Normes generals d’autoprotecció

3.1.1. Equipament de busseig

3.1.2. Models de descompressió en immersions

3.1.3. Equipament de rescats en superfície

3.1.4. Equipament en embarcacions

3.1.5. Prevenció de riscos laborals en activitats de rescat aquàtic

3.2. Direcció i control dels servicis

3.2.1. Propostes de mobilització de recursos

3.2.2. Comunicacions necessàries i recomanades

3.2.3. Pla d’emergència i evacuació

3.2.4. Planificació i registre d’immersions

ANNEX 2

*Professorat. Infraestructura. Equipament*

*Primer. Professorat (per a un grup de 10 alumnes)*

La ràtio per a les classes teòriques serà d'una persona instructora per 10 membres de l'alumnat.

La ràtio per a les classes pràctiques serà d'una persona instructora per 5 membres de l'alumnat.

El professorat disposarà de la titulació adequada com a personal instructor qualificat i amb experiència en les matèries que han d’impartir.

*Segon. Infraestructura*

Aula.

Piscina amb una profunditat mínima de 2 metres i una superfície adequada per al desenvolupament de cada una de les pràctiques.

Infermeria o lloc adequat amb l’equipament necessari per a la prestació de primers auxilis.

Vestidors amb armaris, lavabos i dutxes.

*Tercer. Equipament*

Una embarcació de transport adequada amb el material següent: equip respiratori de reserva per a busseig autònom, equip de subministrament d’oxigen respirable normobàric, reserves d’oxigen, farmaciola de primers auxilis, pla d’emergència i evacuació, equip de comunicacions i elements d’abalisament i senyalització.

En cas de necessitar una cambra hiperbàrica per accident, s’activarà a través de l’1.1.2. seguint el procediment establit per a estos casos.

ANNEX 3

*Proves físiques per a selecció de l’alumnat*

1. Realitzar un «6 de base» mantenint en tot moment flotabilitat neutra i control de l’entorn:

a) Llevar i posar regulador.

b) Canviar de regulador.

c) Recuperar regulador.

d) Donar aire simulat.

e) Omplir d’aigua la màscara de busseig i buidar.

f) Llevar-se la màscara de busseig completament i tornar a col·locar-la.

2. «Gimcana de salvament» per a demostrar les habilitats nadant.


Còpia Permalink ELI